Predkladacia správa
	
Ministerstvo školstva SR predkladá uvedený materiál na rokovanie vlády Slovenskej republiky ako iniciatívny. V zmysle § 10 ods. 10 zákona NR SR č. 303/1995 Z.z. o rozpočtových pravidlách v znení neskorších predpisov zmeny v programoch možno vykonať len na základe rozhodnutia vlády SR po predchádzajúcom vyjadrení Ministerstva financií SR.

V roku 2003 bol schválený rozpočet na rezortnom programe 02A – Koordinácia prierezových aktivít a zabezpečovanie realizácie cieľov štátnej vednej a technickej politiky vo výške 554 016 tis. Sk, z toho zákonom č. 750/2002 Z. z. o štátnom rozpočte na rok 2003 boli účelovo určené finančné prostriedky vo výške 500 000 tis. Sk na príspevok na VI. rámcový program EÚ pre výskum a vývoj. Nasledovnými rozpočtovými opatreniami Ministerstva financií SR bol rozpočet v programe 02A upravený na sumu 279 578 tis. Sk.

•	- 247 137 tis. Sk /rozpočtové opatrenie MF SR listom č. 2052/2003-42 zo dňa 29.1.2003 a listom č. 2667/2003-42 zo dňa 10.2.2003/ na financovanie významnej investície v regióne Trnava – juh automobilový závod Peugeot-Citroen,
•	-  40 000 tis. Sk pre Agentúru na podporu vedy a techniky /rozpočtové opatrenie MF SR listom číslo 11036/2003-51 zo dňa 28.5.2003/, 
•	-  8 196 162,- Sk sekcii vedy a techniky Ministerstva školstva SR /rozpočtové opatrenie MF SR listom č. 13465/2003-51 zo dňa 11.6.2003/ na základe následnej finančnej kontroly Ministerstva financií SR,
•	+  20 000 tis. Sk  kapitálový transfer na výstavbu budovy CVTI /rozpočtové opatrenie MF SR listom č. 11036/2003-51 zo dňa 28.5.2003/,
•	+ 289 tis. Sk finančné prostriedky na zabezpečenie vyšších osobitných stupníc platových taríf v zmysle zákona č. 408/2002 Z. z. /rozpočtové opatrenie MF SR listom č. 7515/2003-43 zo dňa 1.4.2003/,
•	+ 606 tis. Sk finančné prostriedky na úpravu stupníc platových taríf a limit osobného príplatku zamestnancov pri vykonávaní verejnej služby v priamo riadených príspevkových organizáciách MŠ SR - CVTI SR, SARC od 1. augusta 2003                 /rozpočtové opatrenie MF SR listom č. 18243/2003-43 zo dňa 8.8.2003/.

  		Vzhľadom na zľavu, ktorú Slovenská republika obdžala na pokrytie časti nákladov na vstupenku z prostriedkov PHARE, bola časť finančných prostriedkov ušetrená. Vstupenka do VI. rámcového programu EÚ bola zaplatená v celkovej výške 147 076 tis. Sk (1. časť vstupenky 76 962 tis. Sk, 2. časť vstupenky 70 114 tis. Sk). Z ušetrených prostriedkov boli realizované prvé tri vyššie uvedené rozpočtové opatrenia. Zo zostávajúcej časti ušetrených prostriedkov Ministretstvo školstva SR požaduje presun finančných prostriedkov vo výške 21 864 tis. Sk z programu 02A - Koordinácia  prierezových aktivít a zabezpečovanie realizácie cieľov štátnej vednej a technickej politiky do programu 022 - Vysokoškolské vzdelávanie a veda na dofinancovanie zdravotníckej tabuľky pre verejné vysoké školy vzhľadom na nedostatok finančných prostriedkov pre vedeckovýskumných zamestnancov verejných vysokých škôl.

Po schválení požadovaného presunu finančných prostriedkov v čiastke 21 864 tis. Sk do programu 022 bude upravený rozpočet na programe 02A vo výške 257 714 tis. Sk.

Na zabezpečenie financovania úloh riešených v rámci medzinárodnej vedecko-technickej spolupráce (MVTS)  podľa zákona NR SR č. 303/1995 Z. z. o rozpočtových pravidlách v znení neskorších predpisov a Metodického pokynu Ministerstva financií SR pre implementáciu programového rozpočtovania je nutné vykonať pretransformovanie rezortného programu 02A - Koordinácia prierezových aktivít a zabezpečovanie realizácie cieľov štátnej vednej a technickej politiky v kapitole Ministerstva školstva SR na medzirezortný program. Schválením materiálu vládou SR bude umožnené vykonať zmenu v programoch Ministerstva školstva SR, vytvoriť príslušné podprogramy v ostatných dotknutých kapitolách štátneho rozpočtu a zabezpečiť financovanie vybratých úloh výskumu a vývoja.
(príloha č. 1)

Nakoľko žiadatelia, ktorým bolo schválené poskytnutie prostriedkov na riešenie bilaterálnych projektov medzinárodnej vedecko-technickej spolupráce spadajú do pôsobnosti viacerých rezortov, pre urýchlené rozdelenie týchto prostriedkov v roku 2003 sa pristúpilo k  pretransformovaniu rezortného programu 02A–Koordinácia prierezových aktivít a zabezpečovanie realizácie cieľov štátnej vednej a technickej politiky na medzirezortný program  Ministerstva školstva SR s účastníkmi tohto programu v kapitolách Ministerstva pôdohospodárstva SR, Ministerstva zdravotníctva SR, Ministerstva životného prostredia SR       a Slovenskej akadémie vied. Doterajšie podprogramy 02A01 a 02A02 sa nahrádzajú v medzirezortnom programe Koordinácia prierezových aktivít a zabezpečovanie realizácie cieľov štátnej vednej a technickej politiky  podprogramom  Koordinácia prierezových aktivít v oblasti vedy a techniky, podpora úloh výskumu a vývoja v SR a medzinárodná vedecko-technická spolupráca.

K predkladanému materiálu sa nevyhotovuje doložka finančných, ekonomických, environmentálnych vplyvov a vplyvov na zamestnanosť.